Enhver nordmann med respekt for seg selv må ha minst én ostehøvel i kjøkkenskuffen - det er tross alt den norske oppfinnelsen vi antakelig er mest stolt over.

HVITOST OG BRUNOST: Samtlige ostehøvler er testet på hvit- og brunost. Foto: Ole Petter Baugerød Stokke. Vis mer

For å finne ut hvilken ostehøvel dette bør være, har vi testet ni forskjellige varianter fra 39 til 189 kroner.

Forskjellene mellom ostehøvlene er store - og dyrt kan være dårlig, viser vårt testresultat.

Les også om vår leser som kjøpte kamera på Finn.no, og fikk tilsendt en ostehøvel ...

Varierende resultater

Å finne en ostehøvel som både er god å holde, lett å høvle ost med og gir jevne, passe tykke osteskiver, viste seg å være vanskeligere enn vi trodde.

Vi har prøvd ni varianter på hvitost og brunost, først på ost tatt rett ut av kjøleskapet, så har vi latt den stå fremme i 20 minutter før en ny testrunde.

Mens noen av produktene høvler jevne, fine osteskiver av begge ostetypene, slet flere av høvlene med å levere godkjente osteskiver.

Én av høvlene endte med å knekke under testing - et tydelig tegn på for dårlig kvalitet.

Under kan du lese resultatene for hver av ostehøvlene:

NI OSTEHØVLER: Vi har testet ni ostehøvler i prissjiktet 39 - 189 kroner. Foto: Ole Petter Baugerød Stokke Vis mer

Fiskars colours coconut

89 kr, Kitch´n

Utseendemessig gir denne assosiasjoner til hybelkjøkkenet i studietiden. Men et traust utseende til tross, den leverer!

Ostehøvelen fra Fiskars høvler jevnt både på hvit- og brunost, og leverer fine, jevne og passe tykke osteskiver. Testvinner!

Bjørklund Amitto - hard ost

169 kr, Tilbords

Pent, buet håndtak som er litt for tynt til å ligge behagelig i hånden. Testens peneste ostehøvel, som høvler jevnt på begge ostetypene, selv om brunostskivene blir en smule tykke. Svak femmer på terningen.

Cookware

39,90 kr, Coop Prix

En av testens desidert billigste produkter, som klarer seg langt bedre enn den rimeligste plastvarianten.

Ostehøvelen som selges på Coop har et avrundet håndtak som ligger greit i hånda. Lett å høvle med, selv om den fungerer hakket bedre på brunost enn hvitost. høvler greit, men ikke så jevnt.

Best på brunost, selv om skivene blir en smule tykke.

Unik

46,90 kr, Kiwi

Rundt og pent håndtak, som ikke er spesielt ergonomisk. Når du høvler hvitost med denne, sitter osten litt fast i høvelbladet. Osteskivene er jevnt over litt tynne, både når vi tester den på hvit- og brunosten.

En helt ok ostehøvel, som ikke skiller seg nevneverdig ut.

Bjørklund Amitto - dessertost





149 kr, Tilbords

Til tross for at dette i utgangspunktet er en ostehøvel for dessertost, har vi valgt å ta den med fordi mange har et nostalgisk forhold til nettopp ostehøvler som lager riflede osteskiver. Og ønsker man en slik til hverdagsbruk, er dette et av alternativene som fins.

Da må man også takle litt smalere, og ganske tynne osteskiver. Dermed passer den best for de som kanskje ønsker å begrense påleggsmengden. Ostehøvelen høvler jevne skiver, og har samme håndtak som Bjørklunds andre variant, som ikke ligger så godt i hånda. Til hverdagsbruk får den et terningkast 3 - men da har vi altså ikke bedømt den til bruk på dessertoster.

Orthex

49,90 kr, Europris

Ostehøvelen som selges på Europris har et litt kantete håndtak, som ikke ligger så godt i hånda. Og det stopper ikke der; når vi skal høvle hvitost, setter den seg fast.

Heller ikke på brunost takler den jobben. Ettersom den høvler veldig tynne skiver, krøller brunosten seg opp i begge ender.

Aanonsen

39 kr, Jernia

Testen rimeligste ostehøvel - som ikke leverer spesielt bra. Håndtaket er altfor stort for litt mindre hender, og høvelbladet i plast høvler ujevne osteskiver.

Denne ostehøvelen sliter spesielt med brunosten, og det blir hengende mye brunost igjen på høvelen etter bruk - til irritasjon for den som skal ta seg en skive hvitost etter brunostelskeren.

Oxo

189 kr, Jernia

Høy pris kan noen ganger ha noe å si, men slett ikke alltid, noe vi fikk bevis for i denne testen: Testens dyreste ostehøvel får nemlig en av bunnplasseringene. Ostehøvelen, som har et svært tykt skaft som gir assosiasjoner til et skrujern, gjør en dårlig jobb med det den skal: å høvle ost. Selve høvelbladet er bølget, som ifølge emballasjen skal gjøre at osten ikke setter seg fast til bladet. Det hjelper ikke på resultatet: Ostehøvelen høvler særdeles ujevnt, og leverer lite pene osteskiver som er tykke i kantene og tynne på midten. På brunosten fører det til at osteskivene lett deler seg i to.

Soft Style

46,90 kr, Rema 1000

Det begynner bra, ostehøvelen har et behagelig skaft som ligger godt i hånda. Den høvler jevnt på hvitost, men gir deg altfor tykke brunostskriver, og ender med å skave av en hel bit av kanten på osten.

Testen ender med at høvelbladet løsner fra skaftet under testen, noe som ikke akkurat tyder på god kvalitet, og gir et kraftig trekk i poengsummen.

LES OGSÅ:

Ikke alt som ligger i ostehylla, er ost